Peter Skaarup (DF), 1998-04-22:
I Dansk Folkeparti glæder vi os over, at Enhedslisten har taget initiativ til en debat om euroen, ØMU'en og Euro-X-Rådet, som vi skal diskutere her i dag.
Vi er grundlæggende af den opfattelse, at det er positivt med den slags debatter.
Ikke mindst op til afstemningen om Amsterdamtraktaten den 28. maj er det vigtigt for alle at få de signaler, der er nødvendige for at få at vide, hvordan udviklingen i det europæiske samarbejde er.
Vi er klar over, at euroen sandsynligvis bliver en realitet om kort tid - vi ved, at det kan vi bare tage til efterretning - og vi er samtidig glade for, at Danmark har et forbehold over for euroen, og det forbehold skal vi arbejde på bliver bevaret, sådan at vi ikke mister yderligere suverænitet.
Altså, Danmark kan bruge dette her som en ekstra konkurrenceparameter over for andre lande.
Vi er ikke bundet af mange af de ting, som ligger i euroen, og det skal vi selvfølgelig bruge og prale af, når vi skal ud og sælge vores varer, når vi skal konkurrere med andre lande.
Det er vigtigt for befolkningen nu at fastholde det forbehold, og derfor er jeg selvfølgelig også enig i, at det i den forbindelse er interessant, hvordan befolkningen afgør afstemningen den 28. maj.
Det er vigtigt, at man stemmer nej til traktaten.
Dansk Folkeparti vil her i dag opfordre regeringen til at være klart mere nuanceret i sin tale omkring den økonomiske politik i Europa.
Det er helt tydeligt, at man bruger skræmmebilleder om, at det ikke går særlig godt for Danmark, hvis man ikke melder sig ind og bøjer sig for alle de krav, som Europa kommer med og Kommissionen kommer med, og derfor er det vigtigt, at man lægger sig på sinde at være klart mere nuanceret i sin tale om den økonomiske politik og klart mere nuanceret, end regeringen har været indtil nu.
Lad os prøve at høre fagkundskaben.
Politiken har spurgt en række økonomer: Hvad siger I egentlig til problemstillingen omkring euroen?
Vil det virkelig være en katastrofe for Danmark, eller vil det måske i virkeligheden være en fordel?
Det betyder jo altså, at vi er ude i en problematik, hvor regeringens tale er meget, meget hul.
Regeringen har altså ikke engang opbakning fra de fagøkonomer, som beskæftiger sig med dette til daglig, til at sige, at Danmark bør gå ind i det her projekt.
36 pct. af økonomerne siger ifølge Politiken, at det ikke vil medføre nogen væsentlig forskel for Danmark, hvis vi står udenfor.
Faktisk siger 28 pct. endda, at Danmark er bedst tjent med at stå udenfor, og så er der altså også 36 pct., der mener, at Danmark ikke er særlig godt tjent med at stå udenfor.
Altså et klart flertal, der ønsker eller i hvert fald påpeger, at der ikke er nogen som helst problemer med at holde sig uden for dette forkromede projekt, som regeringen gerne vil have os ind i.
Problemet er også lidt, at regeringen benytter enhver lejlighed til at markere, at det er vigtigt, at vi er med, det er vigtigt, at vi er til stede.
Vi skal helst være med i det gode selskab, og det er ikke nødvendigvis noget positivt at være med i det gode selskab.
er, at befolkningen én gang via Edinburghafstemningen har afgjort, at der er altså et forbehold over for det her, og det bør regeringen klart respektere mere, end man har gjort indtil nu.
Yderligere en økonom, Gunnar Thorlund Jepsen, der er professor i økonomi ved Århus Universitet, har udtalt i forbindelse med debatten, at under alle omstændigheder vil det være på marginalerne, om vi har gavn af at deltage eller ej, og vi kan lige så godt have skade af at være med, siger han.
Han er trods alt
en, der har været aktiv i debatten i mange år og må siges at vide, hvad han taler om.
Erik Hoffmeyer, den tidligere nationalbankdirektør, som regeringen ofte holder sig til i de taler, de kommer med, siger, at ØMU'en er blevet genstand for helt urealistiske drømme og skrækforestillinger, og han har fulgt møntunionens tilblivelse på tætteste hold, som han siger.
Han siger også, at globaliseringen er en langt vigtigere drivkraft, når det gælder f.eks. harmoniseringen af skatter; ØMU'en får en mere marginal betydning, siger han.
Altså, der er ikke nogen problemer med, at Danmark holder sig uden for det her projekt.
Vi skal også være opmærksom på, at Storbritannien har markeret, at de under ingen omstændigheder ønsker at være med, og derfor burde Danmark følge Storbritannien - ligesom vi gjorde, da vi meldte os ind i EF - i ikke at være med i det her projekt. Til slut kan jeg sige, at Dansk Folkeparti synes, at det forslag til vedtagelse, der er kommet fra Enhedslisten, lyder meget fornuftigt.
Vi støtter det med stor glæde.